جُست مدام جُست اَنت ـ انسانانی کروڑاں زندگی گوْستگ ماں سرزمین ءَ ـ ھزاراں جُست ماں دلانی کبرستان ءَ دپُن اَنت ـ پدا ھم انسان ءُ پگر ساچیں انساناں وتی منّ ءَ جُھد کُتگ کہ جُستانی پَسّواں پہ راست ءُ گْواچنی بدیاں ـ
 مزھب گوْشیت کہ انسان چہ سرزمین ءَ ڈَنّ اتکگ ـ باز گوشیت چہ ھرش ءَ اتکگ ـ باز گوْشیت کہ اولی انسان ” نیانڑرٹل ” ” neandertal ” اِنت ـ مزھب گوْشیت کہ بابا آدم اِنت ـ
 پٹ ءُ پول جاری اِنت ـ
 انسان دنیا ءَ کہ اتک تہ وتی زندگی ء ِ سھولتاں گُلائیش بوت ـ مزھب ءَ گوْشت کہ اے کمّوکیں زندمان ئِے ـ دگہ جھانے است کہ انسان ھمودا نہ مِریں زندے گوْازین اِیت ـ سائنس ءُ دگہ طبقہ ءِ مردم اے پگر ءَ رَد کن اَنت کہ دگہ جھان نیست ـ انسان تھنا بس ھمے سرزمین ءَ چہ ڈن ھط جاہ نہ رَوت ـ
 اے جُستانی راستریں پسّو انگت ءَ دیم ءَ نہ یتکگ ـ
بھرھال ــ انسان مِریت ـ بازیں مردم گوْشیت کہ گوں مِرگ ءَ انسان ءِ وجود ھلاس بیت ـ باز گوْشیت کہ انسان ءِ روہ مانیت ـ اولی طبقہ ءِ مردم روہ ءِ مَنّوک نہ اَنت ـ
 کوھنیں زمانگ ءِ مردماں آزمانی مھلوک کہ ” Alians ” ءِ نام ءَ زانگ بیتگ اَنت ـ ھمش یے دیستگ اَنت ـ مرچیگیں مردم آھاں نہ منّ اِیت ءُ ھمے گوْشیت کہ اگں آزمانی مھلوک اَست گڑا چیا انّو مئے دیم ءَ زاھر نہ بنت؟ یا چیا ما یے نہ گِندیں؟؟
 جُست وا بے کساس باز اَنت ـ بلے بیا کہ مارا جواب لوٹ اِیت ـ چی دروگ ءُ چی راست ـ کئے مارا مئے جواب ءَ دنت؟؟
 یا ما ھم ھمے جُستاں دلانی کبرستان ءَ دپُن بکنیں؟؟
 یک مسالے دیگ لوٹاں ـ اگں جھان ءَ مزنیں جنگے بہ بیت ءُ دراھیں دنیا تباہ بہ بیت ، تہ آیوکیں نسل ءَ ھمے گوْشگ بہ بیت کہ ” شمارا ساری انچیں زمانگے بوتگ کہ مھلوکاں کسانیں مشین ءِ گوما گوں یکدگر ءَ ھبر کُتگ ـ دیم پہ دیم دیستگ ـ بزاں موبائل سسٹم ءُ انٹرنیٹ بوتگ ـ؟ “
 گڑا اے نسل منی ھیال ءَ بِہہ اے گپاں باور نکنت ـ! انچو کہ انوگیں زمانگ ءِ مردم گوستگیں واردات ءَ واقعاتاں باور نکن اَنت ـ
 انسان جُھد کنت کہ راستی دیم ءَ بئیت ـ دوامی راستی ـ کہ انسان بگئیر شکّ ءَ باور بکنت ـ بلے ـــ سَد گپ ءُ بُن یک ـ جُست ، جُست بنت ـ پسّو انگت نہ رسیت ــــــــــــــــ
 شے سید